དེ་ཡང་སྤུར་རྒྱལ་བཙན་པོས་དང་པོ་སུམ་པའི་ཡུལ་གྱི་བོན་པོའམ་རྒྱལ་པོ་བཏུལ་ཚུལ་སྐོར་བོད་ཀྱི་ལོ་རྒྱུས་ཡོངས་གྲགས་སུ་བོད་རྗེ་གཉའ་ཁྲི་བཙན་པོས་སུམ་པ་ཤང་གི་རྒྱལ་པོའམ་བོན་པོ་བཏུལ་ཞེས་འབྱུང་ལ།ཚུལ་དེ་ཏུན་ཧོང་གི་ཡིག་རྙིང་དུ།གནའ་ཡུལ་ཡུལ་ན་རྒྱལ་པྲན་དང་།བློན་པོ་འདྀ་ལྟར་བབ་སྟེ།།མྱི་མང་གོ་རྗེ།ཡུལ་ཆེ་འི་བདག་བྱེད་བྱེད་པ་ལས།རྒྱལ་པོ་བཙན་བ་དང་།བློན་པོ་འཛངས་པ་དཀུའ་བོ་ཆེ་རྣམས་ཀྱིས།གཆྀག་གྀས་གཅིག་བརླག་སྟེ།འབངས་སུ་བཀུག་ན།མཐ་འ་མ་འོ་ལྡེ་སྤུ་རྒྱལ་གྱྀ་དབུ་རྨོག་མ་ཐུབ་སྟེ།མར་ནྀ་ལྷ་ནར་གྱིས་མནརད།ཐུན་ནྀ་རྗེ་ཐུན་གྱིས་བཐུན་ཏེ་བཀུག་གོ།ཞེས་ཡུལ་སོ་སོའི་རྒྱལ་ཕྲན་དག་རྒྱལ་པོ་བཙན་དྲག་པར་སོང་བས་བློན་པོ་མཛངས་གཡོ་གཉིས་ལྡན་པ་རྣམས་གཅིག་གིས་གཅིག་བརླགས་ཏེ་མཐའ་མར་སྤུར་རྒྱལ་བཙན་པོའི་འགྲན་ཟླ་མ་ཡོང་སྟེ།རྗེ་འབངས་ཐམས་ཅད་བོད་བཙན་པོའི་མངའ་འོག་ཏུ་གཏོགས་པར་བཤད་པ་འདི་ནི་དོན་ལ་གནས་པའི་སྔ་མའི་ལོ་རྒྱུས་ཡིན་འདུག།བོད་རྗེ་གཉའ་ཁྲི་བཙན་པོ་ནས་བཟུང་རིམ་གྱིས་སྟོད་ཞང་ཞུང་དང་བར་སུམ་པ་ཤར་མི་ཉག་མིན་པའི་ཉེ་འཁོར་གྱི་རྒྱལ་ཕྲན་བཅུ་གཉིས་པོ་ཕལ་ཆེར་དབང་འོག་ཏུ་འདུས་ཡོད་པར་མ་ཟད།སུམ་པའི་ཡུལ་མཐའི་རྒྱལ་ཕྲན་ཉི་ཚེ་བ་འགའ་རེའང་དབང་འོག་ཏུ་བསྡུས་ཡོད་པར་གསལ་ཏེ།ཆོས་འབྱུང་མཁས་པའི་དགའ་སྟོན་ལས།མཚན་དུ་གཉའ་ཁྲི་བཙན་པོ་ཞེས་བྱུང་གྲགས།།སྐུ་མཁར་ཐོག་མ་ཡུམ་བུ་བླ་སྒང་མཛད།།སུམ་པའི་བོན་པོ་ཨ་ཡོང་རྒྱལ་བ་བཏུལ།།སྣུབས་རྗེ་སྲིད་པ་རྒྱལ་ཕྲན་འབངས་སུ་འདུས།།ཞེས་བཀོད་པའི་སུམ་པའི་བོན་པོ་བཏུལ་བྱ་བ་ནི།ལྡེའུ་ཆོས་འབྱུང་རྒྱས་པ་ཞེས་པར།དེ་ནས་སྐུ་མཁར་ཡུམ་བུ་བླ་སྒང་བརྩིགས་ཏེ།སུམ་པ་ཤང་གི་རྒྱལ་པོ་བཏུལ་ཏེ་རྫུ་འཕྲུལ་དང་ལྡན་ནོ།།ཞེས་གསལ་པོར་བཀོད་པ་བཞིན་བོད་རྗེ་གཉའ་ཁྲིས་བཏུལ་བའི་སུམ་པའི་བོན་པོའམ་རྒྱལ་པོ་དེ་ནི་སུམ་པའི་རྒྱལ་ཁམས་སྤྱིའི་རྒྱལ་པོའམ་སུམ་པའི་ཡུལ་མཐིལ་གྱི་བོན་པོ་བཏུལ་བའི་དོན་མ་ཡིན་ལ།ཤངས་སུམ་པ་ཞེས་པ་སྐབས་དེའི་སུམ་པའི་ཡུལ་བྱེ་བྲག་པ་ཉི་ཚེའི་རྒྱལ་པོའམ་བོན་པོ་སྐད་གྲགས་ཅན་ཞིག་བཏུལ་བའི་གནས་ཚུལ་བསྟན་འདུག་པ་ཡིན་སྙམ།སྤྱིར་སུམ་པ་ཤངས་ཀྱི་རྒྱལ་པོའམ་བོན་པོ་བཏུལ་ཞེས་བཀོད་པ་འདི་ནི་བོད་ཡིག་གི་ལོ་རྒྱུས་དང་རྒྱལ་རབས་ཆོས་འབྱུང་མང་པོར་དེ་མཐུན་གྱི་བྱུང་བ་བཀོད་པ་ཕལ་ཆེར་འདྲ་ལ།འདིར་བཤད་པའི་སུམ་པ་ཤང་གི་རྒྱལ་པོ་ཟེར་བ་ནི་ཡུལ་ཡར་ཀླུང་གཙང་པོའི་བྱང་རྒྱུད་ཀྱི་ཉིན་ངོས་དེང་སང་གི་བོད་ལྗོངས་རྣམ་གླིང་རྫོང་གི་ཤངས་ཆུའི་བྱང་སྟོད་ཕྱོགས་འདི་ཡིན་དགོས་ཏེ།དང་པོ་བོད་རྗེ་གཉའ་ཁྲི་བཙན་པོའི་སྔོན་དུ་སུམ་པའི་སྟོབས་ཤུགས་ཡར་ཀླུང་གཙང་པོའི་བྱང་རྒྱུད་ཀྱི་ཤངས་རྣམ་གླིང་ཕྱོགས་འདི་ལ་སླེབས་ནས་ཡུལ་གྱི་བདག་པོར་གྱུར་པའི་བོན་པོའམ་རྒྱལ་པོ་ཞིག་ཡོད་པར་གོ་དགོས་པ་ལས།དེང་སང་རྒྱ་ཡིག་གིས་བྲིས་པའི་ལོ་རྒྱུས་ནང་དབུས་ཀྱི་ཟིང་པོ་རྗེ་དང་འཁྲུལ་ནས་ཡུལ་ཕྱོགས་འདི་དང་ལྷ་ས་དང་བཅས་པ་ཐམས་ཅད་སུམ་པའི་ཡུལ་ཡིན་པ་ལྟ་བུར་བྲིས་པའི་དོན་ལ་གོ་མི་ཉན་ཏེ།དོན་དངོས་ནི་དཔའ་བོ་གཙུག་ལག་ཕྲེང་བས་གསུངས་པ་བཞིན་གཉའ་ཁྲི་བཙན་པོས་དང་པོ་རྒྱལ་ཕྲན་བཅུ་གཉིས་དབང་དུ་བསྡུ་སྐབས།ཡར་ཀླུང་གཙང་པོའི་སྟོད་རྒྱུད་ཀྱི་ཉིན་ངོས་ཤངས་སུམ་པའི་ཡུལ་གྱི་རྒྱལ་པོའམ་བོན་པོའི་མངའ་ཁོངས་དང་།སྲིབ་ངོས་ཀྱི་སྣུབས་རྗེ་སྲིད་པ་བྱ་བ་སྟེ་དེང་སང་གི་རོང་རིན་སྤུངས་ཕྱོགས་ཀྱི་ཡུལ་འདི་དག་བཙན་པོས་ཐོག་མར་བདག་ཏུ་བཟུང་བ་ཙམ་ལ་གོ་དགོས་པ་ལས།སྐབས་དེར་སུམ་པའི་རྒྱལ་ཁམས་ཁ་ཚང་དང་སུམ་པའི་རྒྱལ་སྲིད་ཡོངས་རྫོགས་བཙན་པོའི་མངའ་ཁོངས་སུ་འདུས་པར་བཤད་པའི་དོན་གཏན་ནས་མ་ཡིན་པ་ཤེས་དགོས་སོ།།འདི་དོན་དངོས་སུ་བོད་སུམ་འབྲེལ་མཚམས་ཀྱི་ཡུལ་བྱེ་བྲག་པ་ཤངས་སུམ་པ་ཞེས་པའི་ཕྱོགས་འདི་སྤུར་རྒྱལ་བཙན་པོ་དང་ཐོག་མར་འབྲེལ་གཏུག་བྱུང་རྗེས་མཐར་དེའི་ཡུལ་དང་ཡུལ་དཔོན་གཉིས་ཆར་བོད་རྗེ་གཉའ་ཁྲི་བཙན་པོས་རང་གི་ཆབ་འོག་ཏུ་བཅུག་པའི་ལོ་རྒྱུས་ཀྱི་དོན་རྐྱེན་གལ་ཆེན་ཞིག་གནའ་བོའི་ཡིག་འབྲུར་ལུས་པ་ཙམ་ལས།སུམ་པའི་རྒྱལ་ཁབ་དང་རྒྱལ་པོ་ཆེན་པོ་དེ་བོད་འོག་ཏུ་ཚུད་པའི་ལོ་རྒྱུས་མིན་པ་འཆད་འགྱུར་ལས་དེ་བས་ཀྱང་ཤེས་སོ།།